b'\n_START_ARTICLE_\nFeldioara, Bra\xc8\x99ov\n_START_SECTION_\nIstoric\n_START_PARAGRAPH_\nLocalitatea este atestat\xc4\x83 documentar \xc3\xaen anul 1240, sub numele de Castrum Sancte Maria. Evolutia asez\xc4\x83rii, atestat\xc4\x83 de documente, este urm\xc4\x83toarea: 1370 Castrum Mariee, apoi Villa (1378), oppidum nostrum (regis) 1392, civitas nostra (regis) 1413 civitas, din nou oppidum 1427, 1808 Cetatea de p\xc4\x83m\xc3\xa2nt \xc8\x99i, din 1854, Feldioara.\n_START_SECTION_\nDescoperiri arheologice\n_START_PARAGRAPH_\nS\xc4\x83p\xc4\x83turile arheologice f\xc4\x83cute de-a lungul timpului au scos la iveal\xc4\x83 un inventar bogat din epoca neolitic\xc4\x83, cu preponderen\xc8\x9b\xc4\x83 ceramic\xc4\x83 pictat\xc4\x83 de tip Ariu\xc8\x99d. Pe teritoriul comunei au fost g\xc4\x83site 109 morminte, dat\xc3\xa2nd din secolul XII, a\xc8\x99adar dinainte de a\xc8\x99ezarea sa\xc8\x99ilor pe aceste locuri.\n_START_SECTION_\nCetatea Cavalerilor Teutoni\n_START_PARAGRAPH_\nCetatea romanic\xc4\x83 era situat\xc4\x83 pe colina de la Feldioara, \xc3\xaenconjurat\xc4\x83 pe trei laturi de r\xc3\xa2ul Homorod. Experien\xc8\x9ba de constructori a teutonilor acumulat\xc4\x83 \xc3\xaen \xc8\x9aara Sf\xc3\xa2nt\xc4\x83 \xc8\x99i \xc3\xaen Asia Mic\xc4\x83 a adus pe meleagurile transilv\xc4\x83nene tehnici \xc8\x99i solu\xc8\x9bii de construc\xc8\x9bie \xc3\xaent\xc3\xa2lnite la marile castele cruciate de la Tyr, Crac des Chevaliers \xc8\x99i Ascalon. Din vechea cetate a teutonilor se mai p\xc4\x83streaz\xc4\x83 ast\xc4\x83zi numai un rest dintr-un zid de piatr\xc4\x83 \xc3\xaen partea de nord-vest. In anul 2017 a fost terminata renovarea cetatii in totalitate.\n_START_SECTION_\nCetatea \xc8\x9b\xc4\x83r\xc4\x83neasc\xc4\x83\n_START_PARAGRAPH_\nLa ruinele cet\xc4\x83\xc8\x9bii care se pot vedea ast\xc4\x83zi pe colin\xc4\x83 abia se mai p\xc4\x83streaz\xc4\x83 urme vizibile ale prezen\xc8\x9bei Cavalerilor Teutoni. Turnurile \xc8\x99i curtinele de la \xc3\xaenceput au fost construite probabil de comunitatea s\xc4\x83seasc\xc4\x83 r\xc4\x83mas\xc4\x83 dup\xc4\x83 plecarea lor, dar nu se poate preciza cu exactitate perioada.\n_START_SECTION_\nB\xc4\x83t\xc4\x83lia de la Feldioara\n_START_PARAGRAPH_\n\xc3\x8en anul 1529 a avut loc aici B\xc4\x83t\xc4\x83lia de la Feldioara, \xc3\xaencheiat\xc4\x83 cu victoria armatei moldovene asupra partizanilor lui Ferdinand de Habsburg.\n_START_SECTION_\nDemografie\n_START_PARAGRAPH_\nLa recens\xc4\x83m\xc3\xa2ntul din 1930 au fost \xc3\xaenregistra\xc8\x9bi 2.505 locuitori, dintre care 1.052 germani, 1.046 rom\xc3\xa2ni, 191 maghiari \xc8\x99.a. Sub aspect confesional popula\xc8\x9bia era alc\xc4\x83tuit\xc4\x83 din 1.231 ortodoc\xc8\x99i, 1.038 evanghelici, 110 reforma\xc8\x9bi, 62 romano-catolici \xc8\x99.a._NEWLINE_Conform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Feldioara se ridic\xc4\x83 la 6.154 de locuitori;  majoritatea locuitorilor sunt rom\xc3\xa2ni (81,65%).\n_START_SECTION_\nEconomie\n_START_PARAGRAPH_\nEconomia local\xc4\x83 este bazat\xc4\x83 \xc3\xaen principal pe agricultur\xc4\x83 (cultivarea terenurilor, cre\xc8\x99terea animalelor) \xc8\x99i industrie (fabrica de cherestea "Anatco Prod", fabrica de \xc3\xaenc\xc4\x83l\xc8\x9b\xc4\x83minte "Gino", prelucrarea uraniului la \xe2\x80\x9eUzina R\xe2\x80\x9d , a bol\xc8\x9barilor \xc8\x99i pavelelor la \xe2\x80\x9ePref 1\xe2\x80\x9d, ).'